Broj: 711-I-1856-P-167-21/23-08-23

Zagreb, 14. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača i Ines Pavlačić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom prijave mogućeg sukoba interesa dužnosnika Nevena Bosilja, gradonačelnika Grada Varaždina**,na 24. sjednici, održanoj 14. rujna 2023., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Nevena Bosilja, gradonačelnika Grada Varaždina, u odnosu na imenovanje članova Nadzornog odbora trgovačkog društva Parkovi d.o.o. bez prethodnog prijedloga predstavničkog tijela Grada Varaždina, neće se pokrenuti jer ne proizlazi da je u postupanju dužnosnika došlo do moguće povrede odredbi ZSSI-a.**
2. **Postupak za odlučivanje o sukobu interesa protiv dužnosnika Nevena Bosilja, gradonačelnika Grada Varaždina, u odnosu na donošenje Odluke o opozivu Uprave – direktora trgovačkog društva Parkovi d.o.o. od 20. srpnja 2021. KLASA: 024-01/21-01/17, URBROJ: 2186/01-01-21-4, i nabavu protokolarnih darova Grada Varaždina u 2021. godini, neće se pokrenuti jer ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 16. srpnja 2021. zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3768-P-167/21-01-2. U predmetnoj prijavi navodi se da je Neven Bosilj, gradonačelnik Grada Varaždina, kao jedini član Skupštine društva Parkovi d.o.o., predložio izbor Nadzornog odbora bez prethodnog odobrenja predstavničkog tijela, Gradskog vijeća Grada Varaždina, te da je Skupština sazvana kako bi se na natječaju izabrani direktor tog trgovačkog društva mogao smijeniti te kako bi se u nadzorni odbor za predsjednika postavila osoba koja je bila na listi gradonačelnika za lokalne izbore 2021. i osoba koja je bila na listi njegova koalicijskog partnera stranke Reformisti.

Nadalje, Povjerenstvo je 29. srpnja 2021. zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4123-P-173/21-01-3 te je povodom iste otvoren predmet pod brojem P-173/21. U predmetnoj prijavi navodi se da je Neven Bosilj, gradonačelnik Grada Varaždina, u nekoliko gradskih tvrtki postavio isključivo članove svoje stranke i članove koalicijskih partnera bez odluke predstavničkog tijela te da je bez provedbe postupka javne nabave u prvih 30 dana mandata nabavio protokolarne poklone od OPG-a u kojem je zaposlena i suvlasnica članica njegove stranke i kandidatkinja na njegovoj stranačkoj listi za Gradsko vijeće ……………...

S obzirom da se navedene prijave odnose na istog dužnosnika i temelje na sličnom činjeničnom stanju te međusobno povezanim okolnostima, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak Broj: 711-I-1449-P-173/21-02-17 od 10. rujna 2021., kojim su spojeni predmeti broj P-167/21 i P-173/21 te je utvrđeno da će se povodom navedenih predmeta voditi jedan postupak pod brojem P-167/21.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu toga Zakona.

Uvidom u Registar dužnosnika, kojeg vodi Povjerenstvo, utvrđeno je da je Neven Bosilj obnaša dužnost gradonačelnika Grada Varaždina od 8. lipnja 2021. Slijedom navedenog, povodom obnašanja navedene dužnosti, Neven Bosilj bio je u obvezi postupati sukladno odredbama ZSSI-a.

U tijeku postupka Povjerenstvo je izvršilo uvid u prijave od 16. srpnja 2021. i 29. srpnja 2021., Registar dužnosnika, dopis trgovačkog društva Parkovi d.o.o. od 17. kolovoza 2021. KLASA: 177-01/21-010/1, URBROJ: 2186-83-02-21-2, Zapisnik sa 38. Izvanredne Glavne skupštine trgovačkog društva Parkovi d.d. od 14. srpnja 2021., Poziv za Glavnu skupštinu sa dnevnim redom i prijedlogom odluka, zahtjev Grada Varaždina od 10. lipnja 2021., KLASA: 024-01/21-01/15, URBROJ: 2186/01-04/5-21-4, prijavu Grada Varaždina za sudjelovanje na izvanrednoj glavnoj skupštini od 8. srpnja 2021., KLASA: 024-01/21-01/17, URBROJ: 2186/01-04/5-21-2, popis dioničara Parkova d.d. Varaždin 14. srpnja 2021., popis prisutnih i zastupanih dioničara na izvanrednoj skupštini Parkova d.d. Varaždin održanoj 14. srpnja 2021., izjave novoimenovanih članova Nadzornog odbora trgovačkog društva Parkovi d.o.o., Rješenje Trgovačkog suda u Varaždinu posl. br. Tt-21/2995-2 od 21. srpnja 2021., dopis Grada Varaždina, Upravnog odjela za poslove gradonačelnika i Gradskog vijeća, od 3. siječnja 2023. KLASA: 044-01/22-01/2, URBROJ: 2186-1-04-01/2-23-2, Statut trgovačkog društva Parkovi d.d. od 21. travnja 2021., Statut Grada Varaždina (“Službeni vjesnik Grada Varaždina“, broj 3/18., 2/20., 2/21. i 4/21. – pročišćeni tekst), dopis Grada Varaždina, Upravni odjel za poslove gradonačelnika i Gradskog vijeća, od 10. srpnja 2023. KLASA: 044-01/23-01/1, URBROJ: 2186-1-04-01/2-23-2, Odluku o opozivu Uprave – direktora trgovačkog društva Parkovi d.o.o. od 20. srpnja 2021. KLASA: 024-01/21-01/17, URBROJ: 2186/01-01-21-4, dokumentaciju nabave protokolarnih poklona Grada Varaždina u 2021. godini,

U svrhu utvrđivanja činjenica u postupku iz nadležnosti Povjerenstva od trgovačkog društva Parkovi d.o.o. zatraženo je dopisom Broj: 711-I-1274-P-167/21-02-11 od 30. srpnja 2021. očitovanje je li Skupština tog društva u razdoblju od 8. lipnja 2021. do tada imenovala članove Nadzornog odbora/Uprave društva te je li za navedeno Skupština imala prethodni prijedlog Gradskog vijeća Grada Varaždina.

Na spomenuto traženje trgovačko društvo Parkovi d.o.o. odgovorilo je dopisom od 17. kolovoza 2021. KLASA: 177-01/21-010/1, URBROJ: 2186-83-02-21-2, uz koji je dostavilo Zapisnik sa 38. Izvanredne Glavne skupštine trgovačkog društva Parkovi d.d. od 14. srpnja 2021. i Rješenje Trgovačkog suda od 21. srpnja 2021.

Uvidom u dostavljeni Zapisnik sa 38. Izvanredne Glavne skupštine trgovačkog društva Parkovi d.d. od 14. srpnja 2021. utvrđeno je da je u istom navedeno da je Skupštini nazočila Melita Vuković, zamjenica predsjednika Glavne skupštine koja je navela da je Skupština sazvana temeljem zahtjeva jedinog dioničara, Grada Varaždina, od 10. lipnja 2021., KLASA: 024-01/21-01/15, URBROJ: 2186/01-04/5-21-4, te da je predviđen dnevni red na kojem je, pored ostalog, donošenje Odluke o preoblikovanju dioničkog društva u društvo s ograničenom odgovornošću, Odluka o opozivu šest članova Nadzornog odbora dioničkog društva i Odluka o izboru četiri člana Nadzornog odbora društva s ograničenom odgovornošću. U Zapisniku je također navedeno da je na Glavnoj skupštini prisutan Grad Varaždin sa 14 841 dionicom i sa isto toliko glasova, zastupan po gradonačelniku Nevenu Bosilju. U Zapisniku je dalje konstatirano da je sa 14 841 glasova (100% glasova) donesena Odluka o preoblikovanju trgovačkog društva Parkovi d.d. u trgovačko društvo Parkovi d.o.o. pri čemu jedini dioničar dioničkog društva Parkovi d.d. postaje jedinim članom društva s ograničenom odgovornošću. U Zapisniku je također utvrđeno da je sa 14 841 glasova (100% glasova) donijeta Odluka o opozivu sljedećih šest članova Nadzornog odbora trgovačkog društva Parkovi d.d.: Darinke Hajduk-Vučić, Vlade Sevšeka, Mirjane Soldatek, Anice Hunjet, Ljiljane Levatić-Uskoković i Iris Lambreščak, kao i Odluka o izboru sljedeća četiri člana Nadzornog odbora društva s ograničenom odgovornošću: Dražena Jagića, Svena Pirkera, Mirjane Soldatek i Marka Podobnika, pri čemu će član Nadzornog odbora izabran od radnika **……………..** nastaviti biti na toj funkciji.

Prema članku 11. Izjave trgovačkog društva Parkovi d.o.o., koja je usvojena na spomenutoj izvanrednoj glavnoj skupštini i citirana u dostavljenom Zapisniku, organi društva su Uprava, Skupština i Nadzorni odbor.

Prema članku 12. Izjave trgovačkog društva Parkovi d.o.o. Uprava društva se sastoji od jednog ili više direktora kojeg imenuje član društva na temelju provedenog javnog natječaja, a iznimno, član društva može imenovati direktora i bez provođenja javnog natječaja s time da mandat tako imenovanom direktoru može trajati najdulje šest mjeseci. Člana odnosno članove Uprave svojom odlukom opoziva član društva , a odluka o opozivu mora biti sastavljena u vidu javne isprave ili privatne isprave na kojoj je javno ovjeren potpis člana društva.

Prema članku 17. Izjave trgovačkog društva Parkovi d.o.o. društvo ima Nadzorni odbor koji se sastoji od pet članova pri čemu član društva svojom odlukom izabire četiri člana Nadzornog odbora, a jednog člana Nadzornog odbora, kao predstavnika radnika, imenuju radnici. Član društva može opozvati člana Nadzornog odbora i prije isteka mandata na koji je izabran.

Zapisniku sa 38. Izvanredne Glavne skupštine trgovačkog društva Parkovi d.d. od 14. srpnja 2021. priložen je Poziv za Glavnu skupštinu sa dnevnim redom i prijedlogom odluka koji je Alen Runac, direktor trgovačkog društva Parkovi d.d., uputio jedinom dioničaru Gradu Varaždinu.

Zapisniku je priložen i zahtjev jedinog dioničara, Grada Varaždina, potpisan od strane gradonačelnika Nevena Bosilja, od 10. lipnja 2021. u kojem se navodi da Grad Varaždin kao jedini dioničar Parkova d.d. zahtijeva od Uprave društva da sazove Skupštinu radi donošenja odluke o preoblikovanju dioničkog društva u društvo s ograničenom odgovornošću u kojem bi Nadzorni odbor imao pet članova.

Nadalje, Zapisniku je priložena prijava Grada Varaždina za sudjelovanje na izvanrednoj glavnoj skupštini od 8. srpnja 2021. koju je potpisao Neven Bosilj, gradonačelnik Grada Varaždina, popis dioničara Parkova d.d. Varaždin 14. srpnja 2021., Popis prisutnih i zastupanih dioničara na izvanrednoj skupštini Parkova d.d. Varaždin održanoj 14. srpnja 2021., izjave novoimenovanih članova Nadzornog odbora trgovačkog društva Parkovi d.o.o. o prihvaćanju izbora za člana Nadzornog odbora.

Uvidom u Rješenje Trgovačkog suda u Varaždinu posl. br. Tt-21/2995-2 od 21. srpnja 2021., utvrđeno je da je istim riješeno u sudski registar toga suda upisati promjenu tvrtke, promjenu skraćene tvrtke, preoblikovanje dioničkog društva u društvo s ograničenom odgovornošću, promjena članova nadzornog odbora i promjena oblika akta o osnivanju subjekta upisa upisanog pod tvrtkom/nazivom Parkovi d.o.o.

Povjerenstvo je dopisom od 28. prosinca 2022. Broj: 711-I-2481-P-167-21/22-04-23 od Grada Varaždina zatražilo očitovanje je li Gradsko vijeće Grada Varaždina predložilo 14. srpnja 2021. Skupštini trgovačkog društva Parkovi d.o.o. donošenje odluke o izboru četiri člana Nadzornog odbora (Dražena Jagića, Svena Pirkera, Mirjane Soldatek i Marka Podobnika) te ako nije, pozvan je adresat očitovati se tko je predložio izbor spomenutih članova.

Grad Varaždin, Upravni odjel za poslove gradonačelnika i Gradskog vijeća, na spomenuto se traženje očitovao dopisom od 3. siječnja 2023. u kojem je navedeno da Gradsko vijeće Grada Varaždina 14. srpnja 2021. nije predložilo Skupštini trgovačkog društva Parkovi d.o.o. donošenje odluke o izboru četiri člana Nadzornog odbora (Dražena Jagića, Svena Pirkera, Mirjane Soldatek i Marka Podobnika) već da su isti izabrani na prijedlog jednog dioničara društva Grada Varaždina sukladno članku 69. stavku 1. točki 30. Statuta Grada Varaždina (“Službeni vjesnik Grada Varaždina“, broj 3/18., 2/20., 2/21. i 4/21. – pročišćeni tekst), Zakonu o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15. i 40/19., u daljnjem tekstu: ZTD) i Statutu društva o čemu se uz dopis dostavlja identični Zapisnik sa 38. Izvanredne Glavne skupštine trgovačkog društva Parkovi d.d. od 14. srpnja 2021. koji je dostavljen i uz dopis trgovačkog društva Parkovi d.o.o. te Statut trgovačkog društva Parkovi d.d. od 21. travnja 2021.

Uvidom u Statut Grada Varaždina (“Službeni vjesnik Grada Varaždina“, broj 3/18., 2/20., 2/21. i 4/21. – pročišćeni tekst) utvrđeno je da je člankom 69. stavkom 1. točkom propisano da gradonačelnik, kao nositelj izvršne vlasti u okviru samoupravnog djelokruga Grada Varaždina obavlja dužnost člana skupštine trgovačkih društava u kojima Grad Varaždin ima 100% udjela odnosno dionica, te određuje predstavnike Grada Varaždina u skupštinama trgovačkih društava u kojima Grad Varaždin nema 100% udjela odnosno dionica.

Povjerenstvo je nadalje dopisom od 7. lipnja 2023. Broj: 711-I-1103-P-167-21/23-06-23 od Grada Varaždina zatražilo očitovanje o razlozima zbog kojih su na 38. Izvanrednoj Glavnoj skupštini trgovačkog društva Parkovi d.d. održanoj 14. srpnja 2021. opozvani članovi Nadzornog odbora tog trgovačkog društva te je li izglasano nepovjerenje direktoru Alenu Runcu i ako jest, iz kojih razloga. Također, pozvan je Grad Varaždin dostaviti očitovanje je li tijekom 2021. godine nabavljao protokolarne poklone te ako jest, koji je postupak prethodio nabavi, od kojih poslovnih subjekata su pokloni nabavljeni te koja je cijena za iste plaćena.

Grad Varaždin, Upravni odjel za poslove gradonačelnika i Gradskog vijeća, na spomenuto se traženje očitovao dopisom od 10. srpnja 2023. u kojem je navedeno da su na 38. Izvanrednoj Glavnoj skupštini trgovačkog društva Parkovi d.d. održanoj 14. srpnja 2021. članovi Nadzornog odbora (Darinka Hajduk-Vučić, Vlado Sevšek, Anica Hunjet, Ljiljana Levatić Uskoković te Iris Lamberščak) opozvani sukladno članku 259. ZTD-a, dok je Alen Runac opozvan sukladno članku 12. stavku 7. Izjave trgovačkog društva Parkovi d.o.o. od 14. srpnja 2021. Odlukom gradonačelnika Grada Varaždina kao Skupštine društva Parkovi d.o.o. od 20. srpnja 2021. Uz navedeni dopis dostavljen je Statut trgovačkog društva Parkovi d.d. od 21. travnja 2021., Zapisnik sa 38. Izvanredne Glavne skupštine trgovačkog društva Parkovi d.d. od 14. srpnja 2021. i Odluka o opozivu Uprave – direktora trgovačkog društva Parkovi d.o.o. od 20. srpnja 2021. Nadalje, u istom je dopisu navedeno da je tijekom 2021. Grad Varaždin nabavljao protokolarne poklone te da se popis poklona, način postupka nabave i računi dostavljaju u prilogu dopisa.

Uvidom u Odluku o opozivu Uprave – direktora trgovačkog društva Parkovi d.o.o. od 20. srpnja 2021. utvrđeno je da je navedenu Odluku donio Neven Bosilj, gradonačelnik Grada Varaždina, kao Skupština trgovačkog društva Parkovi d.o.o. temeljem članka 424. stavka 1. ZTD-a, članka 12. stavka 7. Izjave trgovačkog društva Parkovi d.o.o. od 14. srpnja 2021. te članka 69. Statuta Grada Varaždina, a kojom Odlukom se direktor Alen Runac opoziva i razrješuje funkcije Uprave – direktora trgovačkog društva Parkovi d.o.o. s danom 31. kolovoza 2021.

Uvidom u dostavljenu dokumentaciju nabave protokolarnih poklona Grada Varaždina u 2021. godini utvrđeno je da je jedini OPG od kojeg su spomenuti pokloni nabavljeni bio OPG ………………… iz Virovitice.

Člankom 259. stavkom 1. ZTD-a propisano je da glavna skupština može opozvati člana nadzornog odbora i prije isteka mandata za koji je izabran te da je za odluku o tome potrebna većina od najmanje tri četvrtine od danih glasova te da se statutom može odrediti da je za to potrebna veća većina. a može se zahtijevati i ispunjenje dodatnih pretpostavki. Stavkom 2. istoga članka propisano je da imenovanoga člana nadzornog odbora može u svako doba opozvati onaj tko ga je imenovao i zamijeniti ga drugom osobom, a ako više nisu ispunjene pretpostavke za imenovanje člana nadzornog odbora koje su određene statutom, glavna skupština može imenovanoga člana opozvati običnom većinom glasova.

Člankom 424. stavkom 1. ZTD-a propisano je da članovi društva mogu svojom odlukom u svako doba opozvati članove uprave. Ako je društvenim ugovorom predviđeno da članove uprave imenuje nadzorni odbor, on je, nije li tim ugovorom drukčije određeno, ovlašten i za opoziv njihova imenovanja. To nema utjecaja na pravo članova uprave iz ugovora koje su oni sklopili s društvom.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Člankom 35. stavkom 1. točkom 5. Zakona o lokalnoj i područnoj (regionalnoj) samoupravi propisano je da predstavničko tijelo osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za jedinicu lokalne, odnosno područne (regionalne) samouprave.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona osobe navedene u stavku 2. tog članka (član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. dužnosnici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Iz svega utvrđenog u ovoj pravnoj stvari proizlazi da je dužnosnik Neven Bosilj, gradonačelnik Grada Varaždina, kao jedini član Skupštine društva Parkovi d.o.o., kojem je Grad Varaždin jedini osnivač, Odlukom od 14. srpnja 2021. imenovao četiri člana Nadzornog odbora bez prethodnog prijedloga Gradskog vijeća Grada Varaždina.

U prijavama mogućeg sukoba interesa navode se isključivo okolnosti političke povezanosti dužnosnika s imenovanim osobama (članstvo u istoj političkoj stranci i članstvo u političkoj stranci koalicijskih partnera).

U ovakvim situacijama, kada je dužnosnik u obavljanju funkcije člana skupštine trgovačkog društva u vlasništvu tijela javne vlasti u kojem obnaša dužnost imenovao članove upravnih i nadzornih tijela navedenih trgovačkih društva bez prijedloga predstavničkog tijela, Povjerenstvo je odlučivalo o pokretanju postupka zbog moguće povrede članka 15. stavka 2. ZSSI-a.

Međutim, Upravni sud u Zagrebu u presudi poslovni broj: UsI-2557/22-7 od 31. listopada 2022. zauzeo je pravno stajalište da ne postoji pravna osnova temeljem koje bi Povjerenstvo samostalno i izvan konkretiziranog bića djela, kao propisanog zabranjenog postupanja, utvrđivalo povredu članka 15. stavka 2. ZSSI-a, već obrazlaže da je zakonitost postupka imenovanja u upravnim i nadzornim tijelima u međusobnoj povezanosti s radnjama koje su dužnosniku zabranjene, odnosno obvezama kojih se dužan pridržavati i za čiju su povredu u članku 42. ZSSI-a normirane sankcije.

Naime, sud tumači da su člankom 42. ZSSI-a propisane sankcije za povrede taksativno navedenih zakonskih odredbi, među kojima nije naveden i članak 15. ZSSI-a, što znači da Povjerenstvo ne može deklaratorno, bez izricanja sankcije, utvrđivati povredu iste odredbe, te da na takav zaključak upućuje i odredba članka 48. stavka 2. ZSSI-a, kojom je propisano da je dopušteno pokrenuti upravni spor protiv odluka kojima su utvrđene povrede taksativno navedenih zakonskih odredbi za koje se može izreći sankcija.

Navedeno pravno stajalište potvrđeno je i presudom Visokog upravnog suda Republike Hrvatske poslovni broj Usž-110/23-2 od 1. veljače 2023., u kojoj se navodi da Povjerenstvo nema ovlast utvrđivati da je dužnosnik počinio povredu članka 15. stavka 2. ZSSI-a samostalno i izvan konkretiziranog bića djela kao propisanog zabranjenog postupanja.

Slijedom navedenog, Povjerenstvo u odnosu na okolnost imenovanja članova Nadzornog odbora trgovačkog društva Parkovi d.o.o. protiv dužnosnika Nevena Bosilja, gradonačelnika Grada Varaždina, neće pokrenuti postupak, jer ne može utvrđivati povredu članka 15. stavka 2. ZSSI-a bez njezina dovođenja u svezu s odredbom ZSSI-a za čiju se povredu može izreći sankcija.

Naime, iz okolnosti eventualne povezanosti koja proizlazi iz zajedničkog sudjelovanja na izborima ili dobivanja potpore radi izbora na neku javnu dužnost, može se opravdano zaključiti da te osobe dijele isti politički interes u smislu zajedničkog programa i ciljeva koje namjeravaju ostvariti u obnašanju javnih dužnosti, ali bez prethodnog utvrđenja odnosa neke druge interesne povezanosti ili osobne bliskosti, nije dovoljna da bi se moglo utvrditi da su te osobe interesno povezane u smislu članka 4. stavka 5. ZSSI-a, obzirom da politička povezanost nije takva vrsta osobnog odnosa koja bi se samostalno mogla promatrati u kontekstu ZSSI-a.

Nadalje, u odnosu na druge okolnosti koje se navode u prijavama mogućeg sukoba interesa i to konkretno donošenje Odluke o opozivu Uprave – direktora trgovačkog društva Parkovi d.o.o. od 20. srpnja 2021. i nabavu protokolarnih darova Grada Varaždina u 2021. godini, Povjerenstvo nije utvrdilo da je u postupanju dužnosnika došlo do moguće povrede odredbi ZSSI-a.

Odluku o opozivu Uprave – direktora trgovačkog društva Parkovi d.o.o. Neven Bosilj, gradonačelnik Grada Varaždina, kao Skupština trgovačkog društva Parkovi d.o.o. donio je temeljem članka 424. stavka 1. ZTD-a, članka 12. stavka 7. Izjave trgovačkog društva Parkovi d.o.o. od 14. srpnja 2021. te članka 69. Statuta Grada Varaždina, dakle, temeljem zakonskih odredbi i odredbi općih akata koje takvu ovlast propisuju.

Također, Povjerenstvo iz dostavljene dokumentacije Grada Varaždina utvrdilo da je jedini OPG od kojeg su nabavljeni protokolarni pokloni tijekom 2021. bio OPG ………………. iz Virovitice, a dodatno se ističe da podnositelj prijave nije ukazao na okolnosti koje bi upućivale na drugu povezanost dužnosnika Nevena Bosilja s …………….. osim one okolnosti političke prirode.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Dužnosniku Nevenu Bosilju, osobnom dostavom
2. Podnositeljima prijava, na adrese iz prijava
3. Objava na internetskoj stranici Povjerenstva
4. Pismohrana